
Двойният концерт на отец Андрè: “Сякаш сърцето му пред вас лети” 

Ив-Мари Андре, по-известен като отец Андре, е особена фигура във френското Просвещение. Роден през 1675 г. в малко селище в Северозападна Франция, почти през целия си живот остава обвързан с интелектуалния живот в този регион. През 1693 г. започва прилежно да изучава при йезуитите схоластичната традиция и вътрешното й основаване на Аристотел. В Париж вече се посвещава на теологията и философията, но предпочита да се насочи към по-близки във времето автори и към свои съвременници: така възхищението от философията на Декарт измества Аристотел, а с другия свой съвременник Малбранш отец Андре поддържа кореспонденция чак до 1715 г. Заради последвалата враждебност на йезуитите, които го обвиняват във философско новаторство,  често се мести, докато накрая преподава само математика в колежа на Кан (Caen), в родната Нормандия, където остава до смъртта си през 1764 г. 

Ив-Мари Андре е много ерудиран автор, но това не е рядкост нито сред йезуитите, нито сред енциклопедистите във века на Просвещението. Бихме могли да предположим, че известността му се дължи, задето е написал един от първите трактати по естетика преди класическия труд на Баумгартен (от 1750 г.), дал името Естетика на една чисто познавателна сфера, “низша гносеология, изкуството на красивото мислене, изкуството на пълното съвпадане с разума”. Заслугите на отец Андре биха могли да изпъкнат и ако непосредствено съпоставим неговите изходни принципи в изследването на красивото с тези на привържениците на Волф: но тук ще видим само продължение на един повече или по-малко сух спор между картезианците и лайбницианците. Като убеден последовател на Декарт, Андре различава в Красивото три вида – абсолютно, природно красиво и красиво на изкуството, напълно съобразно на трите вида идеи според Декарт, на учението му за връзката между душата и тялото, както и на теорията му за страстите. Днес обаче едва ли бихме се заинтересували дълбоко от текст, написан през 1741 г. върху Красивото в Музиката, само защото авторът му е последователен картезианец. По-скоро бихме наострили слух, когато в една от речите си говори, че при “неочаквани срещи не сме длъжни да губим в дълги разисквания времето, отредено за действие”. Но какво действие? Срещата с малкия текст За Красивото в Музиката за нас е донякъде неочаквана, защото е първата на български език. И както при всяка първа среща търсим онова, което ще ни привлече, за да има втора или трета. 
Трактати или Опити върху “произхода на нашите идеи за Красиво и Добро” през целия XVIII век се пишат немалко и Ив-Мари Андре не прави изключение с избора на темата. От началото на 1731 г. той изнася десет речи в Академията на Кан, които са събрани десетина години по-късно. Резултатът – неговият “Опит върху красивото” – се определя като първото последователно съчинение по естетика във Франция. За Красивото в Музиката (Sur le Beau musical) е четвърта глава от това съчинение, чието пълно заглавие е: ESSAI SUR LE BEAU OU ON EXAMINE EN QUOI CONSISTE PRECISEMENT LE BEAU DANS LE PHYSIQUE, DANS LE MORAL, DANS LES OUVRAGES DE L’ESPRIT ET DANS LA MUSIQUE (“Опит върху красивото, където се разглежда в какво точно се състои Красивото във физическия свят, в моралния, в творенията на духа и в музиката”). Съвременниците на отец Андре са силно впечатлени, особено от тази четвърта глава за музиката, която се чете и самостоятелно. И причината отново не е само безспорната компетентност на автора в областта на музикалната теория, която личи от явно специализираната първа част на речта. Както е прието, Андре се позовава на своите именити предшественици – от Платон, Хораций, Лонгин, Сенека, св. Августин, Царлино до Декарт и съвременната му музикология. При всички тези майстори на мисленето върху музиката обаче той търси не някакъв увод за собствените си възгледи, още по-малко повод за опровержение. Желае единствено да се подреди в редицата на красиво, сиреч правилно мислещите. Така, в анализираните теории отец Андре търси основния критерий за красиво, а именно единността в разнообразието. Отношението му към миналото и към другите се подчинява на принципа на хармонията, той е вътре в една своеобразна музикална херменевтика.  Целта му е да добави хармонично своя глас в общия хор, да стигне “до щедрите принципи на разума и на добрия вкус” и да зазвучи “единодушният” – а не “едногласният” - концерт на разума (un concert unanime). Това е първият концерт за автора на Красивото в Музиката. Вторият е заявен като намерение във встъплението-прелюдия: самата реч да представлява “своеобразен концерт” (une espèce de concert). 

Приемаме естествено философ, размишляващ върху музиката, да си служи с музикални метафори, също както се съгласяваме с въвеждащото твърдение, че “музиката ни очарова естествено”. Ако дискурсът, звучащата реч (discours) на отец Андре за Музиката е собствената му ария, то тя отговаря на ролята на умело подбрания и въведен диссонанс, който може само да увеличи красотата на консонансите и винаги зависи от таланта на изпълнителя и от един вид музикален усет за свободa. Не случайно авторът си дава сметка, че свободата в музиката (поне за теорията и практиката от онова време), е парадокс, но не по-малко необходимо е този парадокс да се възприеме позитивно, нещо повече, да бъде оценена уникалността на онзи трети вид красиво в музиката, който отец Андре нарича красиво на каприза, на установеното или възможното вътре в самото изкуство. И ако в абсолютно красивото сме с Бог, идеите, Платон или Августин, изобщо вътре в една онтология на музиката, ако в природно красивото сме с философията на Декарт, математиката, геометрията, гения и вкуса, дори с една физиология на красивото, то в “красивото на каприза” сме заедно с всеки един музикант, на когото авторът оставя собствено поле – своенравие - извън предзададените правила. Можем да погледнем на този подход като на собствено естетически, понеже става дума за красивото в изкуството като лично преживяване - и примерът, парадигмата е музиката
. Капризът може да е настроение, интерпретация и импровизация, мода, маниер или стил дори за цяла епоха – и само практиката, обвързана с добра теория, отсява онова, което остава в изкуството. “Ала как така! – възкликва авторът. - Нима не трябва да оставим нищо на музиканта, който разпознава, нищо на свободата на гения, нищо на инстинкта на вкуса, нищо на порива на каприза? Нима музикалната професия е създадена, за да бъде така притисната в затвора на правилата? Няма ли да изгасим огъня й, ако й отнемем повечето въздух? И дали няма да поискаме да изгоним квинтата от музиката, ако забраним каприза на музиканта?” Ето това е една неочаквана среща, която събужда нашия интерес. Досещаме се, че авторът сам проявява вкус към свободата, понеже открито одобрява още непокорния дух на композитора Люли. 
Донякъде е странно, че прочутият съвременник на отец Андре – Дьони Дидро, не оценява по такъв начин казаното за парадокса на каприза. Самият Дидро пише широка студия Философски изследвания върху произхода и природата на Красивото, която влиза в Енциклопедията от 1757 г. В прегледа на авторите, писали върху Красивото, Дидро нескрито изразява своето възхищение от йезуита и прави подробен анализ на целия негов Опит върху красивото със силното твърдение, че точно отец Андре е писал най-хубаво по тази тема, “положил е най-верните и здрави принципи” и заслужава най-много да бъде четен. Затова преценката на Дидро е добавена като приложение в настоящото издание. Но Дидро е повече философ, отколкото музикант, а за отец Андре би могло да се каже обратното. Във всеки случай, образът на истинския философ, описан в Разговора между Д’Аламбер и Дидро, прекрасно би подхождал на автора на Красивото в Музиката: философът, съпреживяващ цялото, е “едновременно музикант и инструмент” и в музикалното цяло долавя постоянно променливите вибрации на всичко съществуващо
. Обаче в долавянето има особен момент, а именно че “към всички наши съждения се примесва един деликатен поглед върху това, което сме ние самите, едно недоловимо свръщане към нас самите”. За неизбежното, деликатно и недоловимо свръщане към нас самите говори отец Андре, и то не само през красивото на каприза в музиката.
Дали пък тук нямаме втора неочаквана среща с философа Андре? За да разберем, трябва да се обърнем към друго негово произведение, което е  посветено на изконна за философията тема: човека. Под оригиналното заглавие “Трактат за човека според различните чудеса, които го съставят”, са включени 19 речи, също произнесени в Академията на Кан
. Всичко у човека е предмет на удивление: сетивата, разумът, “природата на идеите”, съзнателността, изкуството на общуването, речта, дори навиците. Изобщо човекът е Божият шедьовър, една възхитителна “поредност от чудеса”. Но авторът дръзва да разшири тази чудност “чак до страстите”, които обичайно за философите са “предмет на ужас и презрение”. Бидейки съставен от дух и тяло, две хетерогенни субстанции, целият човек може да се оживява, да разчита единствено на тяхната връзка, а най-силната връзка е страстта. Главната страст, дадена ни от природата, е възхищението, което гледа обекта в себе си, без отношение към нас. И едва ли може да има самостоятелна “красота на мисленето”, както иска Баумгартен. Защото познанието изисква вълнение, без вълнение няма внимание и разумът трябва постоянно да живее в страстите: “ние все още имаме да откриваме скъпоценните отблясъци от първичното установление на страстите, които сега просто използваме зле”. Изводът е прост – “трябва да познаем един обект, преди да бъдем развълнувани от него, и трябва да сме развълнувани, за да станем още по-внимателни и още по-добре да го познаем”. Много лесно е да се познае развълнуваният човек, сърцето му, казва отец Андре, сякаш лети пред вас. А когато това вълнение се предаде на другите, сякаш всички се събираме в едно “общество на сърцето”. Да, новостта и величието предизвикват нашето спонтанно възхищение, но те ни вцепеняват, обездвижват. Възхищението самò не може нищо и затова на помощ идва любовта, която му придава нещо от своята естествена активност. Обичайки, ние действаме. А кое е най-способно да предизвика любовта? 
Тук логиката на разсъжденията в Трактата за човека според различните чудеса, които го съставят, сякаш внася своя красив диссонанс в дългата традиция, заложена още при Платон. Ако в музиката “има храна за възпитание”, “понеже ритъмът и хармонията най-лесно се внедряват в душата и най-силно я трогват”, а “най-хубавото заслужава най-голяма обич”, то значи в музиката винаги става дума “правилна любов по своята природа”; ето защо “музиката не трябва да свършва с нищо друго освен с обич към хубавото” (Държавата, 401е-403c). Музиката е призвана да ни влюбва в красивото, това е нейната цел – и отец Андре го повтаря като рефрен. Но най-голямото “чудо” на музиката е в нещо не веднага доловимо, което изисква да напрегнем своето “най-фино различително сетиво, слуха”. В XV реч “Върху сетивните идеи” се казва, че “трябва да слезем дълбоко в душата си, за да открием композицията на сетивните идеи”. Ако музикалният слух ни дава най-голямото разнообразие от усещания (установяваме повече от виждането, допира или обонянието и вкуса), то изпитваната – и несподелима - наслада ги свързва в удивителната единност на собственото ни Аз. Затова “най-напред трябва да влезем в нас самите“. Трябва да усетя, пише отец Андре, че има само три модификации, които в този момент изпитвам в душата си, и те ме правят сигурен в моето съществуване: 1/ Мисля; 2/ Искам да бъда щастлив; 3/ Усещам удоволствие или болка. Мисленето, желанието и усещането правят акта на моята свобода и това е моето вътрешно действие, моя живот. Отец Андре изкарва напред определението: “В това, в което живеем, се движим и сме”. Ясно е до каква степен това отива отвъд Декартовото Cogito ergo sum. По-просто, имаме сигурност в своето съществуване благодарение на насладата от музиката. Самата цел на музиката, заключава авторът на Красивото в Музиката, е “двойна, както е двоен нейният обект..Посредством доставеното и на слуха, и на разума удоволствие иска да възбуди в душата онези движения, които са най-способни да грабнат всички нейни способности”. Душата живее способно, цялостно.
Така свръщаме към себе си и по думите на Ницше, обичаме и продължаваме да обичаме музиката, също както обичаме лунната светлина”. Защото животът без музика би бил грешка
.
ЗА КРАСИВОТО В МУЗИКАТА изразява оригинални и запомнящи се мисли, понеже те, както казваме, ни звучат. Днес, от дистанцията на времето, бихме могли да се насладим на отзвука от този концерт – така, както в избрани моменти продължаваме да се наслаждаваме на всяка прекрасна творба и на всеки вълнуващ изпълнител.                                                                                                                       

Лидия Денкова
З А  К Р А С И В О Т О  В  М У З И К А Т А
(1741)

В трите първи речи върху Красивото ви представих само гледки – видимо красивото за окото; морално красивото за сърцето; духовно красивото за ума. Трябва обаче и слухът да бъде доволен. Днес възнамерявам да ви изнеса своеобразен концерт, като говоря за  Красивото в Музиката. 

Но преди да навляза в материята, позволете ми една прелюдия като професионалните музиканти, за да наглася към моя сюжет едно благоприятно внимание, а това ще рече да ви подготвя и припомня основните музикални понятия, които са били почерпани в природата чрез установяването на първите принципи на хармонията, основани върху опита. Ще дам и кратък исторически преглед на различните системи, изработени по различно време. Това са предварителни познания и без тях ще е доста трудно да бъда добре чут, когато навляза до дълбочината на хармонично Красивото. Така че речта е разделена на две части, като първата съдържа отправните пунктове на музикалната наука, които ми се сториха необходими, за да бъде отворена втората част. Днес, Господа, това е единственото ми намерение. 
П Ъ Р В А  Ч А С Т

Най-напред е сигурно, че музиката ни очарова естествено; този вкус е толкова древен, колкото е светът, и толкова разпространен, колкото е човешкият род. И Творецът, който ни го е вдъхнал заедно с живота, нищо не е забравил, за да го поддържа в душата ни чрез природните концерти на гласове и инструменти, които чуваме от всички страни благодарение на неговото провидение. Птици, които пеят, сякаш за да ни подтикнат към състезание; изключително съответстващи техни отклици; ромолящи потоци, гръмогласни реки, морски вълни, които се издигат и спадат в каданс
, за да примесят своите различни звуци с отзвука на бреговете; тук приятен полъх, който въздиша сред тръстиките, там бурни ветрове, фучащи в горите; на момент всички ветрове съзаклятничат или по-скоро влизат в съзвучие посредством самите си противоположни пориви, които след слъсъка във въздуха се отразяват срещу земните тела, планиннте, скалите, горите, долините, хълмовете, палатите, колибите, за да извлекат от тях всички части на един концерт, така че нищо да не липсва на симфонията. Понякога в множеството се присъединява красивият господстващ бас, тежък, величествен, който  на обикновен език наричат гръмотевица; тя несъмнено би ни се харесвала още повече, ако ужасът, който внушава, не ни пречеше да вкусим от нейната прекрасна проява. 
Но ето че след бурята се появява дъгата Ирис, за да ни възвести спокойствие. Бихме ли повярвали, че това пак е музикален образ? Не можем ни най-малко да се съмняваме след опитите на известния Нютон. Той съобщава за множество такива опити в своята Оптика  и оттам заключава, че седемте цвята на дъгата, а именно: червеното, оранжевото, жълтото, зеленото, синьото, индигото и виолетовото заемат в цветната лента пространства в същата пропорция, каквито са интервалите на седемте тона в музиката. Ето един вид естествена табулатура
, която Творецът представя на очите ни, за да ни въведе в тайните на това изкуство, и заедно с нея ни дава множество начини да я изпълняваме успешно. Толкова много звучащи тела, за да конструираме инструментите си, хармонични струни, за да извлечем от тях приятни звуци; сръчни ръце и пръсти, за да съставим акорди; гласове от всички степени, баси, тенори, сопрани, за да формираме акомпаниментите; и което е най-същественото, един тънък и деликатен съдник, какъвто е ухото, за да дирижира концерта – а всички днес, без да спорят, признават, че слухът е най-тънкото и най-духовното от нашите сетива.  

Следователно имах основание да уверя, че създателят на природата не е забравил нищо, за да поддържа в сърцата ни вкуса към музиката. Успял е: виждаме как всички народи по земята я обичат. Но ако вкусът към музика е общ, може да се каже, че нейната истинска идея е доста рядка. Хората се задоволяват почти винаги със сетивното удоволствие, което тя отпечатва в сърцето, без да се издигат до източника, който заедно със сетивното удоволствие би ни дал удоволствието на разума, безкрайно по-приятно. Така че след като нахвърлихме идеята за музиката чрез разглеждането на опитите, които откриваме в природата, трябва да поставим фундаменталните принципи на изкуството и да разширим понятието: това е втора прелюдия и тя няма да ми достави толкова приятни образи, както първата, но в замяна ще ми бъде много по-полезна, за да се разбере напълно моята тема.

Музиката, в собственото си понятие, е науката за хармоничните звуци и техните акорди.  

Хармоничен тон наричам не този, който е съвсем прост, сух и моментен и, собствено казано, е само шум подобно на шума от камък, удрящ друг камък, а звука, който чрез резонанса на звучащото тяло, откъдето изхожда, ни кара да чуваме освен основния тон поредица от множество други приятни за ухото звуци; такъв е звънът на добра камбана, този на кордата на клавесин или тембърът на звучен глас, който запява ария. 

Хармоничният тон се дели на нисък и висок. Всички знаят, че изкачването става от ниския към високия тон по реда на музикалните ноти: до (ut), ре, ми, фа, сол, ла, си, до, и че се слиза в обратния ред: до, си, ла, сол, фа, ми, ре, до, което се нарича гама. 

В тази хармонична редица има осем звука: от единия към другия се минава или в изкачване, или в слизане посредством известни степени, или интервали, свързващи звуците. Те са седем и на обикновен език ги наричат седемте тона на музиката: septem discrimina vocum. Другаде ще дадем за тях по-точна идея. Тук е достатъчно да отбележим най-общо:


1) Ако осемте хармонични тона се вземат в изкачване, отстоянието от първия до втория, от до до ре, се нарича секунда; терца - отстоянието от първия до третия, от до до ми; кварта е отстоянието от първия до четвъртия фа; квинта е отстоянието до петия сол; до шестия ла е секста; септима е отстоянието до седмия тон си; най-сетне, отстоянието до осмия, от до до до, е октава, която, както се вижда, включва в своя обхват всички други интервали. 

2) Ако поискаме да отидем по-далеч в тази хармонична редица, изкачвайки се от второто до до трето, от третото до четвърто и т.н., ще наречем поставените помежду им нона, децима, ундецима и т.н. по името на поредното число, което заемат. Действително е забелязано, че след като се е издигнал до октавата на един тон, човешкият глас е склонен да се издига още до октавата на тази октава и понякога дори оттатък: това е неговият диапазон. 


3) Звукът е нисък или висок само чрез сравнение; трябва да има два различни звука, единият висок, другият нисък, за да се образува тон; два тона правят правят консонанс, два консонанса правят един акорд, множество акорди правят модус (mode), а множество модуси правят пълна хармония, мелодия на гласа или добре изпълнена и добре разнообразена инструментална симфония: това се нарича също модулация.

4) Два хармонични звука могат да бъдат или последователни, или симултанни; последователни са, когато се следват взаимно, както в песента на един единствен глас; симултанни, когато се съпровождат, като например много гласове, изпълняващи отделни партии.


В единия и в другия случай двата звука могат да предизвикат в ухото три различни впечатления: унисон, консонанс и диссонанс. 


Унисон има, когато и двата звука са толкова равни и съзвучни, че изглеждат като един единствен звук. 

При консонанса високият и ниският тон се смесват, без да се объркват, така че не е трудно да се види тяхната разлика и съгласуваност, разграничение и единство; за душата това е лесно и оттам много приятно удоволствие.


Обратно, при диссонанса двата звука се оказват толкова различни или непропорционални, че за ухото тяхното отношение изглежда или неопределимо, или много трудно за определяне; заради затруднението душата не може да не изпитва известно неудоволствие.


От тази обща идея за музиката лесно се заключава, че е смесена наука, която едновременно произлиза и от физиката, и от математиката – две територии, за които трябва да сме внимателни и добре да разграничим, така че да отредим на всяка нейните собствени права и граници.

Като физическа наука музиката има за обект хармоничния звук, така както го определихме; неговото времетраене, до каква степен е във високия или ниския регистър, неговите издигания и съответно спадания, вибрациите на звучащите тела, които го отразяват, вибрациите на въздуха, които го препредават, и естеството на въздействията върху ухото, доколкото то е засегнато от звука. 


Като математическа наука музиката разглежда геометричните отношения на звуковете, разделящите ги интервали, тоновете, които се получават вследствие на това,  и съставените акорди. Тя изразява отношенията с числа, за да ги представи на ума с цялата точност, изисквана от една истинска наука; най-сетне, от числата, които биват наричани звукови заради тази употреба, тя образува пропорции и хармонични прогресии, за да постави всичко в ред в своите композиции; от тази гледна точка можем да я определим още като геометрия на звуковете. 


Целта на музиката е двойна като нейния обект; иска да се понрави на слуха, който е естественият й съдник; иска да се понрави на разума, който по същество оглавява съжденията на слуха; и посредством доставеното и на слуха, и на разума удоволствие иска да възбуди в душата онези движения, които са най-способни да грабнат всички нейни способности. Един древен автор на име Аристид, известен със своя прекрасен трактат за музиката, й отрежда още по-благородна цел – да ни издигне до любовта към висшата Красота. Finis Musicae pulchri amor
.

Нека не се съмняваме, че тя по принцип трябва да тегли натам. Знам, че повечето любители на музиката не се издигат толкова високо; но за да видим колко устойчива е тази мисъл, трябва само да разгледаме природата на числата, които нарекохме звукови. На тях редица философи са приписвали цялата сила на хармонията. Най-малкото е сигурно, че имат голямо отношение към хармонията. А за да се убедят всички във факта на музикално Красивото, те трябва да бъдат определени въз основа на сигурни принципи. 

Опитът ни учи следното:

1) Ако всичко останало е равно в две нееднакви по дължина звукови струни, звукът на по-дългата е винаги по-нисък от този на по-късата струна; ако по-късата се удължи малко, звукът, който ще издаде, е толкова по-нисък, колкото тя се доближава до изравняване с по-дългата; най-сетне, двата звука стигат до съвършен унисон, когато двете струни станат съвършено равни: оттук следва, че ако всичко останало е равно в един струнен музикален инструмент, звукът се отнася към звука, както струната към струна; и великият Декарт е изследвал това положение, поставяйки го в основата на своето кратко изложение за музиката. 
2) Ако разделим една струна на 2, 3, 4, 5 или 6 равни части, цялата струна ще звучи като една, или известен брой от равните й части ще произведат в ухото онова приятно впечатление, което се нарича консонанс. Дотук нищо изненадващо: ето обаче един своеобразен парадокс. 
Нещата няма да са същите, ако продължим да разделяме струната, например на 7 или 8 равни части. Ще установим, че цялата струна и нейните части вече няма да издават приятелски и съзвучни тонове; напротив, звуковете, така да се каже, ще бъдат неприятелски, несъзвучни, грапави и толкова по-неприятни, колкото по-трудно се определят техните отношения: това е факт, засвидетелстван от музикалния слух на всички, от прочутия Питагор, първия, за когото знаем, че се е заел да сведе музиката до изкуство, чак до господин Рамо
, последния от нашите автори, занимавал се с това малко по-надълбоко. 
Така всички звукови числа се оказват затворени в шестте първи члена на естествената редица, 1, 2, 3, 4, 5, 6. А шест члена дават само пет непосредствено последователни интервала; оттук заключавам, че има само пет първични консонанса, представени от интервалите, или геометричните отношенията на шестте първи числа; октавата от отношението на 1 към 2; квинтата от отношението на 2 към 3; квартата от отношението на 3 към 4; мажорната терца от отношението на 4 към 5; и минорната терца от отношението на 5 към 6. 
Консонансите се делят на прости и съставни. Прости са тези,  чието отношение не е по-голямо от двойната пропорция
. Такива следователно са всички първични консонанси. Съставни са тези, чието отношение е повече от двойната пропорция; като например това от 1 до 3, което дава двойна квинта; това от 1 до 4, двойна октава; това от 1 до 5, двойна терца
 и т.н. 
Следователно, броят на консонансите е силно ограничен. Обратно, има безброй диссонанси, но не всички са еднакво неприятни. Дори някои биват харесвани ако не по природа, то най-малкото заради заслугата, която им придават някои красиви съседни консонанси, или заради начина, по който ги употребяват майсторите на изкуството, правейки от тях средство за темперация. Така, колкото и да са били взискателни в тази материя, древните не са имали никаква трудност да приемат някои дисонанси в своята музика: например всички онези, които по някакъв начин, изглежда, се раждат от първичните консонанси чрез умножаването или деленето на звуковите числа.
Чрез умножаване, както интервалите, включени между техните степени на квадрат, 4, 9, 16, 25, 36, чиито последователни отношения от 4 до 9, от 9 до 16, от 16 до 25 и от 25 до 36 веднага ни дават ноната (деветата), септимата (седмата), увеличената квинта и фалшивата квинта.
Чрез делене, както отношенията на частните, които изразяват най-малките интервали на музиката или елементите на консонансите. Има три такива; тонове, полутонове и кома: делят се на мажорни и минорни. 
Мажорният тон е диференцирането или по-скоро геометричното отношение на квинтата към квартата, което е 8/9. Това е разстоянието от ре до ми в обикновената гама. 

Минорният тон е диференцирането на квартата спрямо малката терца, което е 9/10: разстоянието от до  до ре. 
Мажорният полутон е диференцирането на квартата спрямо голямата терца, което е 15/16: това е отстоянието от ми до фа или от си до до.  
Минорният полутон, наречен още диез, е диференцирането на голямата спрямо малката терца, което е 24/25. Такъв пример няма в обикновената гама, която е гамата на съвсем простата природа; но много се използва във фигуралната музика. 
Комите са още по-малки части от тоновете; мажорната  е диференцирането на мажорния тон спрямо спрямо минорния, което е 80/81; а минорната е диференцирането на мажорния полутон спрямо минорния, което е 125/128.
Задълбочените музиканти отиват още по-нататък в своите действия със звуковите числа, за да намерят още по-фини части на тоновете. Но защо, ще каже някой, са ни толкова много затрудняващи изчисления в изкуство, предназначено да удовлетворява сетивата, които съвсем не се забавляват да пресмятат удоволствията си?...Нима няма да проявявим само неблагодарност към геометрите, даващи си толкова труд, за да ни спестят усилията? Не е ли било необходимо, за да се насочи музикантът в своите композиции, да се определи песента, където Природата ни води от само себе си, и онази, където изкуството може да отведе природата, без да я принуждава? Тъкмо чрез такива действия, добавени към опита, който винаги или ги е предхождал, или ги е потвърждавал, изобретателите на музиката са открили, че гласът може благозвучно да запява само половинката, третинката или четвъртинката от тона.
Оттук са и трите известни системи на древните, които ние продължаваме да следваме: диатониката, хроматиката и енхармониката. Първата процедира чрез половинките, втората чрез третинките и третата чрез четвъртинките на тона. 

Първата е най-естествена и се харесва на всички; втората, която добавя много изкуство към природата, се харесва най-вече на учените музиканти; третата – най-точната и най-фината, се харесва само на способните и на най-дълбоките измежду способните. Така навремето ги характеризира прочутият Аристид. Плутарх казва приблизително същото; а ние не вярваме, че от онова време досега съждението на слуха се е променило в това отношение. 
В практиката на тези три системи на хармонията могат да бъдат различени още два вида музика: музиката на съвършената система и тази на темперираната. Първата е геометрично точна, а втората е такава само физически. Историята може би закрепя по-добре идеите за тях, отколкото формалните им дефиниции: това е третата прелюдия, която обещах.
Питагор, твърде мъдър за един музикант, е наблюдавал скрупульозно откритите от него правила в съвършената система. В своите композиции той допуска само основните консонанси и с цялата си строгост отхвърля дори най-поносимите диссонанси; иска навсякъде да има точност в правилото и музикалния регистър. Но какъв е бил успехът на тази твърде математическа точност? Успява да се хареса на разума, което не е особена заслуга за народа. Затова музиката на Питагор не е удовлетворявала слуха и е изглеждала твърде проста, прекалено суха и абстрактна – а това винаги е голям недостатък.
След малко повече от век Аристоксен търси начин да поправи това. Той открива темперирането, едно от най-красивите изобретения на човешкия ум; сиреч начина да се съчетават диссонансите с консонансите посредством умерена алтерация на едните и другите с цел да се извлекат най-въздействащите и най-разнообразните акорди. Но макар и твърде умел в своето изкуство, той пропуска, че всяко пришпорване може да нарани; прекалява със солта на диссонансите и скоро бива обвинен, че търси да се хареса на ухото в ущърб на разума. Това не се харесва на мъдреците в Атина, където музиката е част от образованието на децата: смята се, че музикалното своеволие би могло много да повлияе на разпуснатостта на младежките нрави. Следователно по онова време се налага да се темперира самото темпериране, като бъде сведено до граници, където точността не е прекалено чувствително накърнена.

Пръв сред древните Птолемей (ок. 140 г. Хр.) се опитва да изправи темперирането чрез нови правила. От новите автори Царлино (1589) успява още повече в своите Принципи на хармонията. Неговото произведение върху музиката е най-пълното, което притежаваме, и затова той с право е получил славната титла принц на музикантите. Двама знаменити членове на Кралската академия на науките, господин Юженс и господин Совьор, в наши дни (1699) са се отличили в същата кариера, измисляйки всеки един от тях нова система на темперирана музика. Великият Люли
 ни е дал повече в своите възхитителни композиции: следвайки стъпка по стъпка гения на Природата, в тях той е изпълнил това, за което повечето други автори само са мечтали. Тук не говорим за един нов музикант, който днес
, изглежда, разделя цял Париж; ще оставим славата му да съзрее, още повече, че неговите принципи все още не са добре установени – така тя ще бъде вън от сътресенията на съдбата. 
Но да кажем нещо и за прословутия спор между привържениците на старата музика и тези на новата. Този въпрос не влиза в моето намерение. Въпреки това, понеже прочетох всички автори, писали върху музиката, които успях да намеря – от Аристоксен до господин Рамо, ако ми бъде позволено да изкажа своето впечатление, то би могло да се предаде в три думи. Древните са бащите на музиката: установили са всички нейни принципи. А чрез музикалния вкус, разпространяван от век на век посредством техните произведения, те са породили в нашия век потомци, повечето от които, струва ми се, не познават своите бащи. Други, още по-неблагодарни, отказват и да ги признаят.  
Въпросът, впрочем, не е нито прекалено важен, нито пък съвсем разумен: ние вече не притежаваме музикалните пиеси на древните, където явно геният и вкусът са разпростирали очарованието, не можещо да бъде изразено чрез книгите. Спорът, който се надига от известно време относно превъзходството на италианската или на френската музика, може да е по-основателен и по-полезен; но не знам дали прави повече чест на нашия вкус. Преди шейсетина години френската музика, която в своите композиции се задоволяваше скромно да украсява природата, без всякакво противоречие имаше преднина пред цялата бляскавост на италианската музика. Макар да е италианец по гений и по рождение, Люли е французин по образование и вкус и затова навсякъде прославя френската музика
. Бих могъл в негова полза да цитирам свидетелството на цяла Европа, която музиката му привлича в Париж. Оше оттогава познаваме много добре италианската музика, но за него тя е служела само като сянка; ала от няколко години Люли започва да става древен. Ето и фаталният момент в революцията: това е достатъчно за хиляди хора, за да го отхвърлят почти до ранга на гръцките музиканти. Той не е толкова изоставен, че да няма все още привърженици. Но колко ли ще удържат те срещу течението на модата? 
Това, Господа, е настоящото състояние на музиката във Франция. Сметнах, че е подходящо да ви припомня най-напред общите понятия, които ни дава природата, принципите, които разумът в единство с опита е открил, за да направи едно изкуство, и начина, по който през различните времена са се заемали да усъвършенстват практиката на това изкуство. Но това е твърде дълга прелюдия. Време е да се върнем към самата музикална пиеса и да ви говоря за музикално Красивото или по-скоро, за да не ви изморявам твърде наведнъж, да ви го обявя за първия публичен сеанс.

В Т О Р А  Ч А С Т 

Един древен автор на музика, чийто трактат притежаваме в колекцията на гръцките музиканти
, навлиза в темата си с достоен за материята ентусиазъм:
Непосветени, вън от тез места;

Любители на ефирната прелест, елате:

Само към чистите души подобава

Да се отправя езикът на Боговете!
Такава е идеята за музиката, която имат всички антични философи начело с Платон. Те гледат на нея като изцяло божествен език заради тона, който взима не само над простата дума, но дори над поезията; заради възвишените сюжети, които в началото са похвали на божеството и на великите хора, чиито добродетели са притежавали достатъчно блясък, за да изразят няколко черти на музиката най-вече чрез природата на звуковите числа, които от висотата на небето, ако мога да кажа така, ръководят нейните композиции и вдъхват изключителни пориви в сърцата, които могат да я чуят. Трябва ли да се учудваме тогава, че с тази идея за музиката древните майстори са искали да отправят божествения език само към божествените души, към душите, издигнати чрез гения или вкуса над обикновените чувства; по-чувствителни към съзвучията на хармонията, отколкото към сладостта на звуците; образовани чрез науката или чрез опита, за да познават по-добре всички тънкости?
Знам, че даден вид философи нямат такава идея за предимството на музиката или по-скоро имат съвсем обратната идея. Те претендират, че усещането е единственият съдник за хармонията, че удоволствието за ухото е единственото Красиво, което трябва да се търси; че удоволствието зависи твърде много от мнението, от предразсъдъка, от възприетите обичаи, от придобитите навици, за да бъде подчинено на сигурни правила. И не е ли доказателството за това, казват те, съвсем осезаемо? Нима в света могат да се намерят две нации, които да са съгласни по този въпрос? Европейци и ориенталци, французи, италианци, немци, испанци и англичани, турци и дори татари имат своята особена музика, която безцеремонно издигат над всички останали. С една дума, те са очаровани и доволни от своята музика. Какво повече им трябва? Несъмнено нищо – за хората, които искат да живеят и мислят само по волята на случайността; но на хората на духа със сигурност им трябва нещо повече: и то е винаги в удоволствията, които изпитват, разумът да заема поне половината заедно със сетивата. Нека ме опровергае който иска в партера на концерта, някой нов Мидас например, занесъл там само ушите си. Разумът поне няма да ме опровергае, затова нека го последваме докрай и по примера на великия Питагор да се опитаме да прогоним случайността в света – ако не от човешкия живот, то поне от науките и изкуствата: това е моето намерение в тази реч за музиката. За да се процедира поред, подхващам наново моето обичайно делене на Красивото на три рода. Така по-добре ще се види основателността на красивото посредством неговия обхват.

Та казвам, значи, първо, че има същностно, абсолютно музикално Красиво, което е независимо от всякаква институция, дори божествена.

Второ, съществува природно музикално Красиво, което зависи от установлението на Твореца, но не зависи от нашите мнения и вкусове.
Трето, има изкуствено и по някакъв начин произволно музикално Красиво, но то винаги е в зависимост от вечните закони на хармонията. 

Най-сетне, в какво се състои точната форма на музикално Красивото? Това е последният въпрос, който ще се опитаме да разрешим. Да влезем в сърцевината на материята:

Едно същностно, абсолютно музикално Красиво, независимо от всякаква институция, дори божествена, явно е голям парадокс за много хора! Въпреки това, Господа, няма нищо по-сигурно, нищо, което да не е било най-широко познато в един толкова просветен град като вашия: и за да убедя всеки човек, способен да разсъждава, достатъчно е да го взема на излизане от някой от нашите концерти, докато още носи в ухото си и в сърцето си цялата хармония.Вие, господине, току-що чухте красива музика, бихте ли ми казал какво красиво открихте в нея? Всичко. Изглежда, мелодията на гласовете и симфонията на инструментите се надпреварваха в честта да ви харесат. Но как да ви харесат? Не е ли смесеното множество от толкова различни гласове, от толкова различни инструменти и толкова несходни звуци способно по-скоро да оглуши слуха, отколкото да го развлича? ...Вие не отдавате право на нашите изпълнители; а множеството изобщо не създава объркване; чухме как всички започнаха при първия знак, единни и различаващи се, да се извисяват в каданс, да понижават по същия начин, да повишават отново, да се поддържат и взаимно да си разменят своите благозвучия: възхищавахме се най-вече на красивата подредба на последователните тонове, на техния подобаващ ход, на правилните им периодични движения, на пропорционалността на интервалите, на точните времетраения, на свършената съгласуваност на всичките концертни части...Много добре. Подреденост, регулярност, пропорция, точност, подобаващо, съгласуваност – започвам да виждам Красиво във вашата музика. Но всичко това не е звукът, който въздействаше на ухото ви, нито породеното от това приятно усещане в душата, нито последвалото осъзнато задоволство в сърцето ви. Какво искате да заключите оттук? Заключавам, че в концерта има едно по-чисто приемане от сладостта на звуците, които чувате; Красиво, което не е обект на сетивата, своеобразно Красиво, очароващо духа, което само духът забелязва и за което съди единствено и само той. Съмнявате ли се?... Не, но бих искал да знам по какво правило съди духът?...По какво правило отсъдихте вие самият, та ми дадохте за концерта една толкова красива идея?...По какво правило! Не съм се съобразявал с никакво друго правило, освен да насоча вниманието си към всичко: следвах движенията на всички последователни и едновременни звукове; сравнявах ги помежду им; наблюдавах всички каденци; усещах повишенията и пониженията, леещия се числов стил на композицията, подскоците, паузите, връзките, срещите, отклоненията, връщанията...Това ще рече, господине, че докато множество звучащи гласове и инструменти са въздействали на ухото ви чрез приятни акорди, вие сте усещал във вас вътрешен господар на музиката, който, ако мога така да се изразя, е отмервал, за да отбележи нейната точност, който ви е разкривал принципа в светлина, по-висша от сетивата. В идеята за реда ви е разкрил красотата на подредения план на пиесата; в идеята на звуковите числа – правилото на пропорциите и техните същностни образи, хармоничните прогресии; в идеята за подобаващото е разкрил един свещен закон, който предписва на всяка част нейния ранг, предел и законен път, за да стигне дотам. Това означава, че докато всеки един от изпълнителите е четял върху хартията своята табулатура, вие също сте четял вашата, написана с вечни и незаличими ноти в голямата книга на разума, която е отворена за всички внимателни умове. С една дума, трябва или на музиката да откажем името хармония, което тя винаги е носела без противоречие още от първия концерт на света чак до наши дни, или да се съгласим, че има същностно и абсолютно музикално Красиво, което е нейно ненакърнимо правило – фундаментална истина, която най-напред установяваме, за да почетем това толкова красиво изкуство. 
На второ място, казвам, че има природно музикално Красиво, което зависи от установлението на Твореца, но не зависи от нашите мнения и вкусове. Не можем да не се съгласим с това, стига само да сме внимателни към природата на звучните тела, към чувствителността на ухото в различаването на звуците, към изцяло хармоничната структура на човешкото тяло, най-вече към съответствието между известни звуци и предизвиканите от тях емоции в нашата душа. Четири чувствителни доказателства, че музиката не е чисто човешка институция, към която ни е позволено да добавяме, да премахваме, да променяме всичко, както ни харесва. Да не издигаме на преден план нищо,  освен ако не сме уверени в най-безспорните опити. 
Най-напред, какво научаваме от тези опити относно природата на звучните тела? Великият Декарт
 е забелязъл в началото на миналия век, че звукът от една струна никога не се чува самостоятелно, а винаги със своята остра октава. Ученият отец Мерсен, негов приятел, потвърждава отбелязаното с множество опити. След тях известният академик господин Совьор открива в един и същ хармоничен звук, например от струната на клавесин, два други много приятни консонанса, неговата квинта и голяма терца. Дори за малко тренирано ухо трите се различават толкова добре, че господин Рамо ги поставя в основата на своята нова система на музиката. Същото е със звука на гласа. Той изглежда единствен, а е троен по природа: тоест освен основния звук, най-тежкия и доминиращ, носи още своята октава, квинта и голяма терца. 
Каква трябва да е чувствителността на органа, че да ги различава тъй прецизно? Неговата изтънченост е такава, че ако две звукови струни бъдат поставени в унисон върху един монохорд и едната от двете бъде скъсена с две хилядни части от своята дължина, то едно точно ухо забелязва диссонанса, който при това е само една сто деветдесет и шеста част от тона. Опитът и пресмятането е направил г-н Совьор. Господин Додар, друг бележит академик, описва и потвърждава опита в своето изследване върху формирането на гласа, публикувано през 1700 г. След множество други екперименти г-н Совьор ни дава и второ изчисление, откъдето заключава, че тънката способност на слуха да различава звуците е приблизително десет хиляди пъти по-голяма от способността на зрението да различава цветовете. Трябва ли тогава да се учудваме, че музиката открай време е оказвала такова невероятно въздействие?

Бихме се учудили още по-малко, ако вземем предвид, че структурата на човешкото тяло е изцяло хармонична. Няма да кажа, че нервните връзки в него са опънати върху костите, както звуковите струни върху корпуса на музикалния инструмент, нито че артериите отмерват ритъма чрез регулярните пулсации, нито че сърцето отбелязва тактовете (temps) и каденците чрез точността на своите реципрочни балансирания. Тази мисъл може да е основателна, макар и древна, но би могла да изглежда и като волно въображение. Ограничавам се до очевидното:
Анатомията ни показва, че нервите, които покриват дъното на ухото, за да служат като орган на слуховото сетиво, се делят на безброй фини фибри; че на излизане от тъпанчето и ушния лабиринт тези фибри се разпространяват във всички посоки; едните в мозъка, който е мястото на духа и въображението, други в дъното на устата, където е органът на гласа; трети в сърцето, което е принципът на афектите и чувствата; най-сетне, фибри се простират и в по-долните вътрешности. Всички тези фибри са много подвижни, бързо реагиращи и в подходящо напрежение, за да бъдат разтърсени при първото движение на акустичната мембрана; приблизително като струните на клавесин при първото трепване на клавишите, които им отговарят. Към тази комуникация на слуховия нерв с основните части на тялото и чрез тях с всички останали добавете възхитителната конструкция на различните органи, които заедно формират гласа: гръдния кош, съдържащ необходимия въздух за неговото произвеждане; трахеята, която служи като въздухопреносно устройство; преддверието на ларинкса, за да се произведе ефективно гласът чрез звуковите вибрации; канала на устата и сводовете на небцето, за да го укрепят чрез своя резонанс; езика, зъбите и устните, които модифицират гласа по толкова начини, колкото изкуството не би могло да подражава. И във всички тези установления на Твореца, във всички тези толкова пригодни в природата си органи, едни, за да образуват звука, други да получават неговия отглас, има множество осезаеми белези за начертанието на една хармония,  докосваща и въздействаща!
Говоря за начертанието на една въздействаща (патетична) хармония заради естественото взаимодействие (симпатия) между известни звуци и емоциите на нашата душа. Не става въпрос да се обяснява начинът, по който става това; тук ми е необходим само фактът, който е несъмнен. Съществуват звуци, които по някакъв начин тайно се разбират с нашето сърце, и ние не можем да пренебрегнем това; живи звуци, които ни вдъхват кураж; отмаляващи звуци, които ни размекват; смеещи се звуци, които ни развеселяват; болезнени звуци, които ни натъжават; величествени звуци, които възвисяват душата ни; твърди звуци, които ни разгневяват; меки звуци, които ни укротяват. Любовта и омразата, желанието и страхът, гневът и милостта, надеждата и отчаянието, възхищението, ужасът, дързостта – колкото различни страсти имаме, толкова различни звуци има в природата, за да бъдат те изразени и отпечатани. По-нататък:

Не можем ли още да добавим, че има известна градация в чувствата, които те отпечатват в нас съобразно различните качества на звуковите тела, откъдето произлизат? Искам да кажа, според това, дали излъчващите ги тела са живи или неодушевени, или по произход са били одушевени, или не. Позовавам се на опита. Не сме ли забелязвали често, че звукът на тромпета, на обоя или на флейтата, получаващи своята хармония от живия дъх на човек, прониква в нас по съвсем различен начин, отколкото звукът от тръбата на орган, раздвижвана само от неодушевеното духало? Смятам, че съм изпитал още следното: макар да е по-хармоничен за ухото, звукът от месинговата струна е по-малко затрогващ, отколкото звука от струната, изработена от животински черва. Действително, последната много повече отговаря на структурата на нервите и фибрите в нашето тяло и затова е естествено да има с тях повече консонанс, отколкото твърдия и неогъваем метал, който носи винаги нещо от горчивината на своята материя. Както и да е, въз основа на самото това съответствие е известно, че от всички музикални инструменти тъкмо звуците на човешкия глас взаимодействат най-много с нашите вътрешни разположения. Свидетелствата са ясни за всеки, поне малко внимателен слух. Добре проведеният и обработен пеещ глас въздейства безкрайно повече и взима връх над най-звучните инструменти; звукът е по-жив, тонът по-чист, акордите по-точни, преходите по-нежни, нюансите по-грациозни, темперирането по-фино, изразяването по-задушевено, а общият резултат, ако мога така да кажа, е далеч по-кадифен, внушаващ, проникновен. И как да не бъде такъв, след като по природа човешкият глас трябва да е в по-голям унисон с хармонията на нашето тяло и нашата душа?

Всички скептици на света могат, колкото си искат, да се обявяват срещу разума и опита, приписвайки всички правила на музиката на мнението и предразсъдъка; тук те трябва или да признаят, че са глухи, или да замълчат. Природата на звучащите тела, изтънчеността на ухото в различаването на звуците, структурата на човешкото тяло, тъй хармонично в цялото си устройство, естествената симпатия на някои тонове с някои страсти на душата са необорими доказателства, че силата на ума, с която те се кичат, в това отношение, както и във всяко друго, е само сила на френетици и безумци, толкова по-плодовити на разсъждения, колкото са по-лишени от разум. 
Да заключим, господа, заедно с всички някога съществували музиканти философи, че музиката не е чисто човешко изобретение; че творецът на природата е нейният пръв постановител; че той е отмерил нейните тонове, консонанси, акорди във вечната светлина на числата, които наричаме звукови; че е подредил нейния ход, подчинил каденците, отбелязъл подходящите тактове, че, така да се каже, е нотирал основната хармония в повечето звучащи и резониращи тела, които ни заобикалят; че самият той е разграничил жанровете, различил характерните им черти, приписал във всеки случай частите, можещи да влязат в съзвучие, определил е собствения чар и възприемането на музиката. Следователно трябва да заключим, че има природно музикално Красиво, което е произволно по отношение на него самия; но във всичко, което той е пожелал да определи, природното музикално Красиво е абсолютно необходимо по отношение на нас: това е втората пропозиция, която се заех да докажа. 
Ала как така! Нима не трябва да оставим нищо на музиканта, който разпознава, нищо на свободата на гения, нищо на инстинкта на вкуса, нищо на порива на каприза? Нима музикалната професия е създадена, за да бъде така притисната в затвора на правилата? Няма ли да изгасим огъня й, ако й отнемем повечето въздух? И дали няма да поискаме да изгоним квинтата от музиката, ако забраним каприза на музиканта?
Не, господа. Строгостта на правилата не отива чак дотам. Освен двата вида на музикално Красивото, които, както току-що доказахме, съществуват независимо от волята на хората, ние приемаме трети вид. Той по определен начин зависи от волята на хората и в своето установяване, и в своето приложение. Това е музикално Красивото на изкуството, което, след като е отдало на вечните правила на хармонията всичко, което те изискват аболютно посредством гласа на природата, пуска, така да се каже, ръката на гения, дава много на вкуса и дори отстъпва нещо на каприза на композитора. Дали това е достатъчно, за да удовлетвори господа музикантите? Съгласяваме се с тях, че в музиката има вид Красиво на установеното и на изкуството; Красиво на гения, Красиво на вкуса и в някои срещани случаи – известно Красиво на каприза и на прищявката. Ето достатъчно широко отворено поле за музикалната свобода; но за да се предотврати злоупотребата с нея, а и тя да не се изроди в своеволие, трябва да обясним и да си припомним първите принципи на изкуството.
Самата идея за консонансите, която беше основен обект при разглеждането на принципите на изкуството, говори, че те необходимо влизат в музикалната композиция. Но тъй като консонансите са малко на брой, съществува опасението, че въпреки съпровождащата ги сладостност те в края на краищата биха могли да причинят отвращение заради твърде честото повторение на едни и същи тонове. Ето защо е трябвало да се открие тайната, или да се увеличи техният брой, или да се съвземе вкусът чрез някаква подправка. Увеличаването на броя на консонансите, границите, предписани от самата природа на слуха, е било непреодолимо препятствие. Следователно е трябвало да се подправи сладостта чрез своеобразно хармонично посоляване. И къде е открита тази хармонична сол, толкова необходима най-вече в големите композиции, за да се разнообразят акордите, да се свържат заедно, да се направи изразителността още по-осезаема посредством по-пикантна модулация? Как е била отгатната? Музиката е отишла да си я вземе чак в лоното на най-жестоките си врагове: открила е темперирания, за да ги примири; тоест изкуството да смекчава тяхната грубост, дори да им придава част от приемливостта на консонансите, за да им попречи да нарушават хармонията; да ги използва като сенките в живописта или като връзките в речта, за да служат като преход от един акорд към друг; да ги подготвя, преди да дойдат, поставяйки пред тях живи и сладостни звуци, които заглушават неодобрението още в зародиш; а когато тази подготовка е невъзможна или много трудна, да ги спасява умело, като ги вкарва последователно чрез блестящи акорди, за да покрие техния недостатък; с една дума, било е открито изкуството да се поставят толкова диссонанси в една композиция, че ако дори с малко накърняват слуха, го правят само за да се харесат още повече. Тук има парадокс и ето неговото обяснение.      
Бидейки принудени заради малкия си брой да се повтарят доста често, с времето консонансите биха приспали слушателите си с твърде монотонната хармония. Какво прави музиката, за да ни събуди, да ни държи винаги със затаен дъх? Позволете ми, господа, едно осезаемо сравнение, та всички да ме разберат: музиката използва диссонансите в своите композиции, за да изостри, така да се каже, апетита на слуха, както друго изкуство с по-обичайна употреба използва в своите съчетания солта, пипера и други подправки, подсилвайки вкуса на сътрапезниците; а слушателите, компенсирани чрез приятната изненада да виждат как вътре в самото разногласие се раждат съзвучия, лесно прощават на музиканта малките преходни грапавини, както повечето от сътрапезниците охотно прощават за лютото рагу, от което небцето им пламва, стига само домакинът същевременно да се е погрижил и да е сервирал нещо, с което да потушат огъня. 
Имаме и друга, по-дълбока причина да приемаме диссонансите в музиката. Открай време е било забелязано, че ако нараняват ухото със своята суровост, тъкмо заради това са по-способни да изразяват някои обекти: неравномерните изблици на любовта, яростта и гнева, смутовете на раздора, ужасите на битката, буреносния грохот; а за да се огранича с един пример, всеки знае, че в някои емоционални състояния на душата човешкият глас се раздразва естествено, изведнъж започва да звучи фалшиво, независимо дали се издига или спада, не на степени, а сякаш в отривисти сривове и отскоци. Ето в такива случаи диссонансите очевидно имат място и дори понякога са необходими. Тогава, казват най-учените музиканти
, човек несъмнено ще изпита, че дори да не се нравят на слуха заради грубите звуци, те се харесват на ума и на сърцето поради голямата си изразителна сила. Това е удоволствието на разума, най-същественото за душата, така че за един умел композитор то винаги трябва да бъде основна цел. 
Ясно е следователно, че добре разбраната употреба на диссонансите произвежда в музиката нов вид Красиво, все така основано върху природата, понеже диссонансите минават само благодарение на консонансите, които ги подготвят или ги спасяват; но това Красиво е все пак по някакъв начин произволно, тъй като темпериранията, смекчаващи диссонансите, извлечените въздействия, безкрайните вариации, с които се украсяват музикалните композиции, са всъщност дело на музиканта, свободни красоти по негов избор и, ако мога да кажа така, по негово творение. Вярно е, че за да се вкара в хармонията красивото, което определям като красиво на установеното и изкуството, е било необходимо хората много да се учат от природата, добре да размишляват, добре да разсъждават, някой път добре да рискуват; ала по силата на опитите и разсъжденията накрая са успяли.

Така от музиката е била създадена вид звучаща реторика, която също както словесната реторика има своите големи фигури за възвисяване на душата, привлекателност, за да я вълнува, игрив стил, закачки и похвати, за да я развлича. Въпросът е всички тези различни стилове да намерят своето подобаващо място; но когато е налице изкуството или талантът за това, виждаме, че според качеството на предметите, които трябва да бъдат изразени, се раждат трите особени вида на музикално Красивото в изкуството, които различихме по-горе: Красиво на гения, Красиво на вкуса и, ако ми бъде простен този термин, Красиво на каприза. 

Красивото на гения е в благородните сюжети, където музиката може да разстила тържествено своите големи фигури, образи, движения, накъсвания, лъжливи заключения, фуги и контрафуги, преходи от един музикален строй в друг, за да удиви слуха със своето разнообразие; тук има внезапно смълчаване с цел моментно отпускане; ненадейни възврати за изненада на ухото; дълги задържания върху един тон, за да остане слушащият в очакване; ентусиазми за пълно очарование; с една дума, цялото възвишено на музикалното красноречие.

Красивото на вкуса е в фините и деликатни сюжети, където музиката съумява да направи звуците по-нежни, да ги раздвижи, темперира; тя подготвя ухото да ги възприеме и прави така, че да пожелае известни консонанси, които да вкуси по-добре; кара слуха да предчувства други, за да му отпусне още по-приятни; понякога дори отклонява слуха, за да го върне обратно в пътя с повече убеденост; дава му да предполага, да се обнадеждава, да подразбира, за да получи ласкателното удоволствие, че допълва от себе си онова, което не чува, или че  завършва чутото наполовина. 
Накрая, ако ми бъде позволена тази благосклонност към музикантите, Красивото на каприза е в игривите сюжети, съдържащи духовитост; например, когато става дума да се изрази някакво странно въображение, комично действие или смешна страст. На техните събратя, поетите, разрешават да бъдат малко екстравагантни в подобни случаи; и всеки ден виждаме как поетичните капризи се харесват на най-сериозните умове. Защо един музикален каприз да не се ползва със същата привилегия при подобни обстоятелства? Защо да няма съдбата на новата опера на Френи, която забавлява цяла Франция? Някой път този каприз ще ни хареса, може би с основание, дори само когато одобрението му се дължи на добре изобразения оригинал.

Още ли ще се оплакват модерните музиканти, задето теорията би искала да затвори гения и вкуса в твърде тесни рамки? Видяхме, че няма за какво да се страхуват в това отношение. Геният и музикалният вкус, знаем, са вид влята музика, нотирана в някои души със самите ръце на природата. Но трябва да признаем също, че тези природни ноти са начертани много леко и са доста смътни; че е много трудно, ако не и невъзможно да бъдат разчетени без познаването на звуковите числа, които са техният истински ключ. С една дума, музикалната теория е абсолютно необходима, за да се доведе практиката до съвършенство. Дребните музикални души следователно напразно виждат тези две сестри като врагове с противоположни гледища: след като ги изучава през целия си живот, известният Царлино описва по своя начин онова, което е изпитал, и заявява, че истинската теория изобщо не противоречи на добрата практика и напълно се съгласува с нея по всеки един пункт. La scienza non discorda punto d’alla buona pratica
. 
След като въз основа на редица доводи доказахме трите първи пропозиции върху музикално Красивото, остава да си отговорим на последния въпрос: Каква е неговата точна форма? Всички, които ми направиха честта да чуят моите три първи речи върху Красивото, вече виждат отговора. Моите принципи са навсякъде едни и същи, така че заключението трябва да е едно и също.     

Още веднъж заедно със свети Августин
 казвам: “Omnis porro pulchritudinis forma unitas est” - във всеки род произведения, било на природата, било на изкуството, винаги единността изгражда формата на истинското Красиво. Що се отнася до музиката, нямам съмнения да твърдя, че този велик принцип е по-безспорен, отколкото в която и да е друга област. 
Действително, господа, нека попитаме здравия смисъл, да консултираме нашия слух: какво естествено търсим в една музикална композиция? Консонанси, акорди, съзвучие, всеобхватна хармония, тоест търсим навсякъде единност. И обратното: какво слушаме с толкова мъка при изпълнение? Дисхармонията на гласа, диссонанса на струна, което се нарича фалшива песен; неравномерните удари на някои инструменти, разминаването в частите на концерт; сиреч, за нас прекъсването на хармоничната единност е мъчително. Да кажем нещо още по-усетимо. Какво изискваме от музикант, който композира ария върху думи? Да се постарае да влезе в духа на пиесата; да схване добре нейния характер, род, начин на изразяване; самият той да изрази в своите тонове не само думите, но преди всичко смисъла; не само смисъла на всяка дума, но смисъла на цялата фраза; не само отделния смисъл на всяка фраза, но общия смисъл на цялата литература в цялото на собствената му композиция. Може ли по-формално от него да се изисква да създаде едно съвършено цяло от дадените му думи и арията, която добавя? Единността е толкова необходима, че без нея напразно ще диплите пред мен тънкостите на вашето изкуство; в цялото на вашата пиеса ще открия само шокираща диспропорция. Карате ме да чувам най-нежните звукове, най-регулярните каденци, най-хармоничните акорди: това е удоволствие за ухото. Но забравяйки съдбоносно вашия сюжет, вие за нещастие ми предлагате песен, която оборва вашите думи. Карате да зазвучи буря върху победна песен; тананикате ми погребално шествие като сарабанда; представяте ми слизането на някое божество на земята, сякаш е селски танц. Вашата музика пее там, където би трябвало само да говори; тичате задъхано, вместо само да вървите; влачите се отпаднало; реете се безцелно там, където, ако мога така да кажа, би трябвало да летите с широко разперени криле; играете си хармонично с всяка дума, а изоставяте хармонията на смисъла. Какво мъчение за разума!
Ние по природа сме толкова чувствителни към музикалната единност, че безпощадно искаме композиторите да обръщат внимание не само на характерния сюжет, който обработват, но дори на мястото и сцената, където пиесите им трябва да се появят; на положението на персонажите, които говорят; чак до нравите и чувствата, които ги характеризират в историята. Подобно внимание, признавам, е трудно заради изисквания обхват от знание и гений. То обаче е необходимо, за да се избягнат ужасяващите контрасти, които загрозяват твърде често красотите на нашата музика. Искам да кажа, за да се избегне достойното за присмех: например да се внася в църквата тона на операта или в операта тона на църквата, да се композират за театъра песни, подхождащи само на камерната обстановка, или камерна музика, подходяща всъщност за възвишеното на театъра; да се кара крал, който заповядва, да пее с тона на молител, или молителят да пее с тона на господар; и ако трябва да се изразят някои общи страсти, въздишките на един Александър Велики да звучат като тона на някой сибарит
; или въздишките на сибарита да взимат тона на Александър: с една дума, смешно би било да чуваме две личности в една – едната в името, което й се дава, а другата в тона, който бива принудена да вземе. 
Накрая, за да завършим, поставяйки нашия принцип в последната очевидност, да попитаме: на какво се възхищаваме понякога чак до екстаз в големите концерти, където се събират толкова гласове от всички степени, толкова разнородни инструменти, толкова привидно разногласни части, за да звучат заедно? Не се ли възхищаваме на единността, изкусно въведена и поддържана в невероятното множество на тъй различни звуци? Говори се, че тези големи музикални произведения са се родили през последния век благодарение на изобретателния му дух. Но мъдрият и духовит Сенека ни дава описанието, чудесно доказващо – ако не се лъжа, - че те са чисто и просто възродени. Най-малкото в тях виждаме прекрасно установеното правило на единността, за което става дума. 
“Не виждаш ли - казва той в своето 84 писмо
 - от колко много гласове се състои хорът? И все пак звучи един. (Vides quam multorum vocibus chorus constet; unus tamen ex omnibus sonus redditur.) “Там има и високи, и ниски, и средни. Към мъжките се прибавят женски, намесват се флейти. Отделните гласове са скрити - изпъква общият. (Aliqua illic acuta vox est, aliqua gravis, aliqua media. Accedunt viris feminae, interponuntur tibiae: singulorum illic latent voces; omnium apparent.) Говоря за хора, който са познавали древните философи”. “В днешните представления – продължава Сенека – има повече певци, отколкото зрители в някогашния театър. Редици певци изпълват пътеките, медни инструменти ограждат публиката, от сцената звучат всякакви видове флейти и инструменти – и пак от диссонанса (ex dissonis) се ражда хармонията.”
Така че, питам ви, господа: как от множеството на толкова различни и понякога толкова диссонансни звуци може да се роди концерт, ако нашите древни и модерни Орфеевци не бяха изнамерили изкуството да свеждат множествеността до единност; или ако си послужа с красивия израз на Хораций в неговото Поетическо изкуство, ако не бяха открили изуството да композират звучащо цяло, което въпреки многото си части става съвършено единно чрез своеобразно чудо: Rem prodigialiter unam?
 
 Ако вече не се съмняваме в съществуването на музикално красивото, което не зависи от нашите мнения и вкусове, можем ли, след всички тези доводи, почерпани във възможно най-общите понятия на здравия смисъл и в опита на най-големите майстори, да се съмняваме, че природата е дала превъзходството на това музикално красивото над всички други родове красиво, възприемани със сетивата? Може би някой ще му противопостави красивото на живописта, наистина прекрасно. Преди да завършим, да ги поставим успоредно – но каква успоредност или по-скоро какъв контраст! Всеки знае, че тези два рода Красиво се състоят в подражанието или, ако предпочитаме да кажем така, в изразяването. При това общо стечение музиката и живописта се събират в един и същ образ. Но каква разлика в изпълнението! 

Какво виждаме в най-красивата живопис? Единствено повърхността на телата, едно лице, очи, фиксирани и неодушевени цветове, няколко изгледа в повече, които сякаш искат да говорят. Музиката най-дълбоко разкрива какво вълнува душата чрез бързи звуци; нейните терзания чрез противоречиви звуци; спокойствието й чрез плавни и единообразни звуци. Живописта предлага на очите ни само неподвижни обекти, най-многото обекти в дадена позиция от движението: това е целият живот, който може да придаде на картините си. Музиката рисува движението дори с различните степени на забързването или забавянето, така както го изисква нейният сюжет или както й харесва. В картината ние виждаме само моментното действие, често най-малката част от цялостното действие, за което художникът иска да ни припомни. Една единствена музикална пиеса ни припомня цялото действие, неговото начало, развитие, край. Ще са необходими поне двадесет картини, за да се събере всичко, съдържащо се в най-малката кантата или соната. Живописта ви представя една битка и вие вярвате, че я виждате. Това е най-голямата възможна похвала. Ако обаче музиката се заеме да ви представи битката в концерт за гласове и инструменти, вие вярвате, че сте там. Чува се маршът на двете армии, как звучат изстрелите, грохотът на оръжията, отекването на взаимните удари, победоносните викове на победителите, оплакващите тонове на победените: сякаш сърцето ни е бойното поле, където се разиграва битката. В живописта нищо не е по-достойно за възхищение от перспективата, която ни дава да видим върху плоската повърхност дълбини и далечини, побягващи сякаш докъдето стига погледът. Но в интерес на истината трябва въображението много да им помага, за да ги приемем за далечни въпреки свидетелството на очите, които ни уверяват в обратното. Музиката има много по-реални далечини. Когато двадесет музиканти едновременно дръпнат лъка на цигулката, музиката ни кара да чуем техните отзвуци в отдалечаване, несъмнено измамващо за ухото: сляп човек би се заклел, че чува два концерта, които си откликват на значително разстояние. 

Живописта обаче не би трябвало да се оплаква от своето поражение. Съвсем не искам да кажа, че нейното изкуство не е на нужната степен на съвършенство; напротив, достигнатото от живописта ниво на съвършенство днес е може би по-високо от това на музиката. Искам да кажа само, че не е получила от природата нито толкова помощ, нито толкова уроци, колкото своята съперница. Искам да кажа например, че цветовете не са толкова изразителни, колкото звуците; че ръката, водеща четката, не е толкова гъвкава, колкото гласовите връзки, произвеждащи гласа; че окото, насочващо художника, не е толкова фино, колкото ухото, насочващо музиканта; че платното, поемащо боите, не е толкова податливо, колкото въздухът, поемащ звуковите въздействия; че светлинните лъчи, благодарение на които виждаме красотата на картината, не са толкова проникващи или толкова чувствителни, колкото въздушните вибрации, благодарение на които чуваме прелестния концерт; най-сетне, че степените в оцветяването, които трябва да различат персонажите в голяма рисунка, не са толкова лесни за измерване или пресмятане, колкото са степените на интонация, придавани на глас или инструмент според определената им партия в музикален хор. Чудно ли е тогава, дето с тези предимства музикално Красивото има по-възвишено и по-деликатно, по-силно и по-нежно изящество, отколкото красивото във всички останали изкуства?
Ново удовлетворение е, господа, че бележити граждани съдействаха на вашия град и учредиха концерт по всички правила. Много големи градове на кралството ви бяха дали пример за това; но особеното при вас, може би единствено в цяла Франция, е, че открихте сами как да направите завършен концерт, без да взимате нищо отдругаде. Намерихте гении за композицията, таланти за изпълнението и нещо още по-достойно за уважение – диригенти да ръководят концерта; открихте характера, който е най-способен да го направи във всяко отношение полезен и приятен; хора, както казва свещеният автор
 в похвалата на най-малко двусмислените герои в историята, хора любители на Красивото, за да наредят неговия план: Pulchritudinis studium habentes
– колкото познавачи, толкова и любители на хубавата музика, така че с вкус правят избора на пиесите: peritia sua requirentes modos musicos
; но най-вече хора, изпълнени с чест и добродетел: Homines magni in virtute, et prudentia sua praediti
; мъдри и благоразумни, за да прогонят всички морални диссонанси, които биха могли да разстроят хармонията на добрите нрави в града; за да отбележат дните, в които удоволствието и дългът се събират и никога не са в противоречие; най-сетне, за да нагласят реда и благоприличието, което е винаги най-красивата украса на събиранията в обществото. Така в една единствена институция те са намерили начина да ви дадат всички родове на Красивото, които се заех да обясня: оптично Красивото в блестящия спектакъл на личностите, събрани в концерта; морално Красивото в наблюдаваната благопристойност; духовно Красивото в избора на пиесите, които се пеят или играят там; и хармонично Красивото в точността на изпълнението. Всичко това образува едно цяло и за него е тъй присъщо да ви припомня приятно идеята за вечната и висша Красота – единствената,  способна да ни изпълни докрай.
* * *
ПРИЛОЖЕНИЕ
Дьони Дидро за отец Андре
във: Философски изследвания върху произхода и природата на красивото

...Сега ще изложим идеите на отец Андре, йезуит. Неговият Опит върху красивото е най-последователната, най-обширната и най-добре свързаната система, която познавам. Смея да твърдя, че в своя жанр Опитът е това, което в своята област е “Трактатът за изящните изкуства, сведени до един принцип”
. Това са две добри произведения, на които липсва само по една глава, за да бъдат превъзходни; толкова повече трябва да съжаляваме, че тези двама автори са я пропуснали. Абат Батьо свежда всички принципи на изящните изкуства до подражанието на красивата природа, но изобщо не ни казва какво е красива природа. Отец Андре разпределя с много проницателност и философия общо красивото в неговите разновидности и точно определя всички видове; обаче никъде в неговата книга не откриваме родовото определение - на красивото изобщо, освен ако не го вижда в единството, както свети Августин. Той непрекъснато говори за ред, пропорция, хармония и т.н.; но и дума не казва за произхода на тези идеи. 


Отец Андре различава общите понятия на чистия ум, които ни дават вечните правила на красивото; естествените съждения на душата, където усещането се примесва с чисто духовните идеи, но без да ги разрушава; и предразсъдъците на образованието и навика, които понякога, изглежда, преобръщат едните и другите. Той разделя произведението си на четири глави. Първата глава е за видимо красивото; втората за красивото в нравите; третата за красивото в творенията на ума; и четвъртата за музикално красивото. 


Той повдига три въпроса върху всеки един от тези обекти: твърди, че в тях се открива същностно, абсолютно красиво, независимо от всяка институция, дори божествена; природно красиво, зависещо от институцията на създателя, но независимо от нашите мнения и вкусове; и изкуствено, някак случайно красиво, което обаче зависи в известна степен от вечните закони.


За него същностно красивото се състои в правилността, реда, пропорцията, симетрията като общо; природно красивото се състои в правилността, реда, пропорциите, симетрията, наблюдавани в природните същества; красивото на изкуството се състои в правилността, реда, симетрията, пропорциите, наблюдавани в нашите механични произведения, украси, постройки, градини. Отбелязва, че в последното красиво са примесени случайно и абсолютно. Така например в архитектурата той отбелязва два вида правила: едните произтичат от независещото от нас понятие за оригинално и същностно красиво и необходимо изискват перпендикулярност на колоните, успоредност на етажите, симетрия на частите, непринуденост и изящество на плана и единство в цялото. Другите правила са основани на отделните наблюдения, които майсторите са направили през различните времена; въз основа на тях са били определени пропорциите на частите в петте архитектурни ордера: вследствие на тези правила в тосканския ордер височината на колоната съдържа седем пъти диаметъра на основата, в дорийския осем, в йонийскя девет, в коринтския, както и в смесения -  десет; колоните имат издуване от основата до една трета от средната част на стълба, а в останалите две трети изтъняват постепенно, отдалечавайки се до капитела; междуколонията са най-много осем модула и най-малко три; височината на портиците, аркадите, вратите и прозорците е два пъти тяхната ширина. Тъй като тези наблюдения се правят на око и въз основа на двусмислени примери, те винаги са малко несигурни и не са съвсем необходими. Виждаме, че понякога големите архитекти се издигат над тях, добавят, отменят старите и измислят нови правила според обстоятелствата. 


Така, в произведенията на изкуството има същностно красиво, красиво от човешкото творчество и красиво от системата: същностното красиво се състои в реда; красивото от човешкото творчество се състои в свободното и зависещото само от твореца прилагане на законите на реда или, по-ясно казано, в избора на такъв ред; красивото от системата, което се ражда от наблюденията, е различно дори сред най-знаещите творци, но никога не е във вреда на същностно красивото, преградата, която никога не трябва да се прекрачва. Hic murus aheneus esto
. Ако някога се е случвало на големите майстори да се оставят геният им да ги отнесе отвъд тази преграда, то е в редките случаи, когато са предвидили, че подобно отклонение ще добави повече красота, отколкото ще отнеме; но в това не по-малко са сгрешили и могат да бъдат упреквани.


Произволно красивото според същия автор се подразделя на красиво на гения, красиво на вкуса и красиво на чистия каприз: красивото на гения се основава върху познаването на същностно красивото и дава ненарушимите правила; красивото на вкуса се основава върху познаването на творенията на природата и на произведенията на големите майстори и насочва в прилагането и употребана на същностно красивото; красивото на каприза не се основава на нищо и не трябва да бъде допускано никъде.


Какво става с учението на Лукреций и пиронистите
 в системата на отец Андре? Остава ли нещо, което се отдава на произволното? Почти нищо; за да отговори на възражението на тези, които смятат, че красотата е въпрос на образование и предразсъдък, той се задоволява да разгърне източника на тяхната заблуда. Ето, казва той, как са разсъждавали: потърсили са в най-добрите произведения примери за красиво на каприза и никак не им е било трудно да ги открият; та по такъв начин са доказали, че разпознатото красиво е въпрос на каприз; взели са примери за красиво на вкуса и много добре са показали, че в това красиво също има произволност; и без да отидат по-нататък и да забележат, че изреждането им е непълно, те са заключили, че всичко, което се нарича красиво, е произволно и въпрос на каприз; лесно обаче се схваща, че тяхното заключение е правилно само по отношение на третия клон на красивото в изкуството и че разсъждението им не засяга нито двата други клона на това красиво, нито естествено красивото, най-малкото пък същностно красивото. 


По-нататък отец Андре минава към прилагането на своите принципи към нравите, творенията на ума и музиката; показва, че в тези три обекта има красиво, същностно красиво, абсолютно и независимо от всяка институция, дори божествена, благодарение на което нещото е едно; естествено красивото зависи от институцията на създателя, но не зависи от нас; произволно красивото зависи от нас, но не в ущърб на същностно красивото. 


Същностно красивото в нравите, творенията на ума и музиката се основава на подредеността, правилността, пропорцията, точността, благоприличието, съгласуваността, които се забелязват в едно красиво действие, в една добра пиеса, в един хубав концерт и правят така, че моралните, интелектуалните и хармоничните произведения са ЕДИННИ. 


Естествено красивото в нравите не е нищо друго освен съблюдаването на същностно красивото в нашето поведение, което зависи от това, което сме сред творенията на природата; в творенията на ума то е подражание и верен образ на създаденото от природата във всеки род, а в хармонията е подчинение на законите, които природата е вложила в звуковите тела, техния резонанс и устройството на ухото. 


Красивото на изкуството в нравите е в съобразяването с практиките на нацията, с духа на съгражданите и техните закони; в творенията на ума то е в спазването на правилата на речта, в познаването на езика и следването на господстващия вкус; в музиката то се състои в подходящото вмъкване на диссонанса, в съобразяването на произведенията с получените движения и интервали. 


Оттук според отец Андре следва, че същностно красивото и истината се показват най-изобилно във Вселената; морално красивото – в християнския философ, а интелектуално красивото - в трагедията, съпроводена с музика и украса.


Авторът
, който ни е дал Опит върху заслугата и добродетелта, отхвърля всички тези разграничения на красивото и заедно с мнозина други заявява, че има само едно красиво, чиято основа е полезното: така всичко, наредено по начин да произвежда възможно най-пълно предпоставения ефект, е в най-висша степен красиво. Ако го попитате какво е красив човек, той ще ви отговори, че това е човекът, чиито добре разположени органи съдействат по най-благоприятния начин за изпълнението на жизнените функции на човека. Мъжът, жената, конят и другите животни, ще продължи той, заемат определено положение в природата и това положение определя техните задължения; задълженията определят устройството, а устройството е повече или по-малко съвършено или красиво според по-голямата или по-малката способност, получена от животното да изпълнява своите функции. Но тази способност не е произволна, а следователно не са произволни и формите, които я съставят, и красотата, зависеща от самите форми. После, слизайки към по-обикновените обекти, като столове, маси, врати и т.н., той ще се опита да ви докаже, че формата на тези обекти ни харесва само доколкото подхожда на тяхното предназначение; и ако толкова често сменяме модата, тоест ако сме непостоянни във вкуса към формата, която им придаваме, то е, защото най-пригодената за употреба форма най-трудно се среща; тук има някакъв вид максимум, който се изплъзва от всички тънкости на природната и създадената геометрия, така че ние непрестанно се въртим около него; ние прекрасно забелязваме, когато го доближаваме или пропускаме, но никога не сме сигурни, че сме го постигнали. Оттук и постоянното въртене във формите: или ги изоставяме заради други форми, или спорим безкрайно върху тези, които запазваме. Впрочем, не навсякъде тази точка бива на едно и също място; има хиляди случаи, когато максимумът е с по-разтегнати или по-тесни граници: за да се изясни тази мисъл, са достатъчни няколко примера. Не всички хора, добавя нашият автор, са способни на еднакво внимание и нямат еднаква сила на ума; всички са повече или по-малко възприемчиви, повече или по-малко образовани и т.н. Какво произвежда това разнообразие? Зрелището, съставено от академици, ще сметне интригата на Ираклий
 за възхитителна, докато за народа тя ще е объркана; едни ще ограничат траенето на комедията до три действия, а други ще настояват, че може да се разтегли до седем; и така за всичко останало. Колкото и правдоподобно да е изложена тази система, не мога да я приема. 

Съгласен съм с автора, че към всички наши съждения се примесва един деликатен поглед върху това, което сме ние самите, едно недоловимо свръщане към нас самите и че в хиляди случаи вярваме, че сме очаровани само от красивите форми, като те наистина са основната, но не единствената причина за нашето възхищение;  съгласен съм, че това възхищение никога не е толкова чисто, колкото си въобразяваме; но тъй като и един факт стига, за да се преобърне дадена система, принудени сме да изоставим системата на току-що цитирания автор, колкото и да сме били привързани някога към неговите идеи. И ето нашите основания:

Няма човек, който да не е усещал, че вниманието ни се насочва основно към сходството на частите, дори в нещата, където това сходство изобщо не допринася за ползата: какво значение има, че краката на един стол са с еднаква форма, след като са еднакво високи и здрави? Във формата те могат да се различават, без да бъдат по-малко полезни. Така, единият може да е прав, а другият да има форма на копито; единият да е извит навън, а другият навътре. Ако се направи врата с формата на ковчег, това може да изглежда по-пригодено към фигурата на човека, отколкото формите, които обичайно се следват. От каква полза са в архитектурата подражанията на природата и нейните творения? С каква цел се поставя колона, украсена с растителни мотиви там, където е достатъчен дървен стълб или скална маса? Защо са тези кариатиди? Дали колоната е предназначена да изпълнява функцията на човек, или човекът някога е бил предназначен да изпълнява службата на колоната в ъгъла на вестибюла? Защо на корнизите се поставят имитации на природни обекти? Какво значение има дали в имитирането пропорциите са добре или зле спазени? Ако красотата се основава единствено в ползата, барелефите, канелюрите, вазите и като цяло всички украшения стават смешни и излишни. 

Вкусът към подражание обаче се усеща в нещата, чиято единствена цел е да се харесват, и ние често се възхищаваме на формите, без към това да ни подтиква понятието за полза. Едва ли собственикът на един кон смята, че той е красив само когато сравнява формата на животното с начина, по който конят му служи; това обаче не се отнася за минувача, на когото конят не принадлежи. Най-сетне, всеки ден различаваме красотата в цветята, растенията и хилядите други природни творения, чиято употреба ни е непозната. 

Знам, че на всеки довод, който издигам срещу оборваната от мен система, може да се възрази: но мисля, че тези възражения ще са по-скоро тънки, отколкото основателни. 

От всичко казано дотук следва, че Платон не толкова си е поставял за цел да преподава истината на своите ученици, колкото да разсее заблудите на съгражданите си относно софистите; така че с всеки ред на своите произведения ни дава образци на красивото, показвайки много добре какво то не е, без да казва какво е.

Следва още, че свети Августин е свел цялата красота до единството или до точното отношение на частите на едно цяло помежду им и до точното отношение на частите на една част, разглеждана като цяло, и така до безкрай; това, струва ми се, изгражда по-скоро същността на съвършеното, отколкото на красивото.   

Следва, че г-н Волф
 е смесил красивото с удоволствието, което то предизвиква, и със завършеността, макар че има същества, които доставят удоволствие, без да са красиви, и други, които са красиви и не доставят удоволствие; че всяко същество е възприемчиво за своята пълна завършеност, но има такива, които не са възприемчиви и за най-малката красота: такива са обектите на обонянието и вкуса, разгледани по отношение на тези сетива.

Следва още, че г-н Круза
 натоварва своето определение на красивото и така не забелязва, че колкото повече увеличава неговите черти, толкова красивото става все по-частично; и че въпреки целта си да разгледа красивото изобщо, дава още отначало понятие, приложимо само към отделни видове красоти.

Следва, че Хътчесън
, който си е поставил две цели – първата, да обясни произхода на удоволствието, което изпитваме в присъствието на красивото, и втората, да открие качествата, които трябва да притежава едно същество, за да предизвика в нас индивидуално удоволствие, така че да ни се стори вследствие на това красиво, е доказал не толкова реалността на своето шесто чувство, колкото ни е накарал да почувстваме, че без помощта на шестото чувство трудно можем да развием източника на удоволствието, доставяно от красивото; неговият принцип на единообразност в многообразието не е общ; по отношение на геометричните фигури той дава едно повече тънко, отколкото истинно приложение, а самият принцип изобщо не е приложим към друг тип красиво, към доказателствата на абстрактните и универсални истини. 

Следва и че системата, изложена в Опит върху заслугата и добродетелта и основаваща красивото единствено и само върху полезното, има най-много недостатъци от всички изброени дотук.

Най-сетне следва, че йезуитът отец Андре, автор на Опит върху красивото, досега най-дълбоко е навлязъл в тази материя, най-добре е познал нейния обхват и трудност, като е положил най-верните и здрави принципи, така че най-много заслужава да бъде четен. 

Може би единственото, което би могло да се желае в неговото произведение, е да се разкрие източникът на понятията, които имаме, за отношение, ред, симетрия; защото от възвишения тон, с който говори за тези понятия, не можем да разберем дали ги смята за придобити и създадени или за вродени; но в негова подкрепа трябва да добавим, че стилът на произведението, повече реторичен, отколкото философски, го е отдалечавал от подобна дискусия.
� Почти винаги във философско-естетическите теории един вид изкуство е привилегирован, служи като образец за изкуство изобщо. Отец Андре категорично приема за такъв образец музиката. Тя е образец не само на изкуството, но и на красивото – и с разширение може да се отнесе към съществуването като цяло. Подобно виждане е на крачка от идеята, проследима от питагорейците до някои съвременни теории за музикалността на битието или за универсалния език на музиката, за “музиката сама по себе си”.


� В: Дидро. Естетика и теория на изкуството. С., 1981, с. 63-64.


� Un traité de l’homme selon les différentes merveilles qui le composent. – In: Oeuvres du feu père André. Tome second. Paris chez Ganeau, 1766. Първото издание е две години след смъртта на автора.


� Вж. Фридрих Ницше. Човещко, твърде човешко. Книга за свободните духове. Том II. С., 1993, с.200-201. Превод  Донка Илинова.


� Отмерено и последователно повторение на звуковете, каденца. – Бел. прев.


� Под tablature (ит. Intavolatura) в края на Ренесанса и Барока се разбира алтернативна на музикалната нотация система на нотиране на инструментална музика, която обозначава върху схематизирана таблица частите на инструмента (най-често грифа на лютнята или китарата), както и съответната пръстовка и ритъма. – Бел. ред.





� “Целта на Музиката е влюбването в красивото” (лат.).


� Жан-Филип Рамо (1683-1764) – много известен за времето си френски композитор и теоретик на музиката, който бележи върха на френския класицизъм. Пише “Трактат за хармонията, сведена до нейните природни принципи” (1722), “Нова система на теоретичната музика” (1726), “Доказване на принципа на хармонията” (1750)   и др. – Бел. прев.


� В случая Ив-Мари Андре под raison double,”двойна пропорция“,  има пред вид разделянето на звучащото тяло на две равни части и оттам образуването на втория обертон, отстоящ на октава над основния тон. – Бел. ред.


�Авторът визира образуването на следващите обертонове в резултат на разделянето на звучащото тяло на 3 равни части – даващо като резултат интервал, отстоящ от основния тон на октава плюс квинта, на 4 равни части – интервал, равен на двойна октава, на 5 равни части – интервал, равен на две октави плюс терца, и т.н. – Бел. ред.





�Люли умира на 22 март 1687 година.  


 


� Годината е 1739-а. 


� Жан-Батист Люли (1632-1687), композитор, основоположник на френската класическа опера. Бил известен в Париж като свободомислещ човек, постоянно влизащ в конфликти с Католическата църква. – Бел. ред.


 


� Ив-Мари Андре цитира „Въведение в хармонията“ на философа Гауденциус  (II в. сл. Хр.), взето от Амстердамското издание на текста от 1652 г., включено в “Antiquae musicae auctores septem: Graece et latine” под редакцията на Хайнрих Мейбом (1638 – 1700). Стихът в случая е превод на текст от орфически фрагмент. (вж. Fragmenta Orphica, стр. 144 на Abel, Eugenius. Orphica. Accedunt Procli Hymni, Hymni Magici, Hymnus in Isim alique eiusmodi carmina. Leipzig/Praga 1885. – Бел. ред.





� “Кратко изложение по музика”, глава за октавата. Декарт е писал и Музикален компендиум (Compendium musicae). “В началото на миналия век”, тоест XVII в. – Бел.прев.


� M. Dodart, Hist. de l’Acad., 1706.


�“Науката в нито едно отношение не противоречи на добрата практика” (ит.). Също както св. Августин, ренесансовият композитор Джозефо Царлино (1517-1590) приема, че музикалната теория е образец за наука, научно знание. -  Бел. прев.


� Свети Августин (354-430 г.) разделя своя известен трактат “За музиката” (De Musica) на две части: първата, по-технична, се занимава с ритмиката, метриката, модулацията; втората, по-философска, разглежда движението – на човешкото тяло и ума, както и Бог като принцип на всички движения – в една стройна система на надграждащи се хармонии. Основният естетически принцип, изтеглен от широко цитираното определение на Августин, е едино-образието ( uniformitas): единността е, съществува като форма на всяка красота. – Бел. прев. 


� Сибаритите, жители на гръцката колония Сибарис в южна Италия, били известни със своята изнеженост, преситеност и леност в разкош и удоволствия. – Бел. прев.


� Луций Аней Сенека. Нравствени писма до Луцилий. С., 2001, с.369. Превод Анна Шелудко.


� При Хораций, който дава за пример Орфей, Амфион, Омир и други: “Това било древната мъдрост: частното да различават от общото, свято от светско...”. Но те не съчетават “питомно с диво”,случайно и разнородни части, а “постигат всякак творбата да бъде единна и проста”. Вж. Квинт Хораций Флак. Поетическо изкуство. – В: Събрани творби. С., 1992, с.317-327. Превод  Георги Батаклиев. – Бел. прев. 


� Еклисиаст: Книга на Проповедника.


� Хора с влечение към красивото (лат.).


� Изследващи със своята опитност музикалните модуси (лат.). – Бел. прев.


� Хора с голяма добродетел и надарени с разсъдливост (лат). – Бел. прев.


� Пълният текст на Философските изследвания върху произхода и природата на Красивото е публикуван в: Дьони Дидро. Философът в търсене на истината. LiberLiber. Сиела, 2013, с.57-133. Превод Лидия Денкова. Тук откъсът, посветен на отец Андре, се дава с леки корекции. – Бел. моя, Л.Д.


� Произведение на Шарл Батьо (1713 – 1780), който защищава класическия възглед, че красивото се състои в подражанието на красивата природа и това е “единното начало на изящните изкуства”. Дидро обсъжда отново неговите възгледи в своето известно “Писмо за глухите и немите, предназначено за тези, които чуват и говорят”. – Бел.прев.


� Да вдига нерушимата стена (Хораций. Оди, III, 3). – Бел. прев.


� Дидро често се позовава на последователя на Епикур, римския философ Тит Лукреций Кар (ок. 99-55 пр.н.е.), автор на известното съчинение “За природата на нещата”. Отгласът от това съчинение е силен в края на статията, където се чува идеята за произволното съчетаване на атомите и възникващите “конфигурации” в тоталното “вълнение” на материята, на всичко съществуващо. Пиронистите са скептиците, последователите на Пирон (ок. 365-275 пр.н.е.). - Бел. състав.


� Авторът е лорд Шафтсбъри (1671 – 1713). – Бел. прев.


� Драма на представителя на класицизма Пиер Корней (1606-1684). – Бел. прев. 


� Кристиан Волф (1679-1754) – немски философ и математик, последовател на Лайбниц. Автор на “Психология, или Трактат за душата”, чието заглавие в изданието от 1732 г. е “Емпирична психология”. – Бел. прев.


� Жан-Пиер Круза (1663-1750) – швейцарски философ и математик, автор на “Трактат за красотата” (1715). – Бел. прев. 


�Франсис Хътчесън (1694-1747) – шотландски философ и моралист, който след Шафтсбъри защищава идеята за единството на доброто и красивото. Дидро визира известната теория на Хътчесън за “шестото чувство”, или особения усет за красиво в човека, развита в главното му съчинение “Изследване върху произхода на нашите идеи за Красиво и Добро” (1725). – Бел. прев. 





